Kázeň z evanjelických Služieb Božích v Bratislave (**Lamač**/NK), **2. nedeľa po Veľkej noci,** 23. 4. 2023, **10.00**/18.00 h; **ES 149, 288, 151,** **Žalm 100**, A 35,

**Židom 13, 20 – 21**: *„****20****Boh pokoja však, ktorý vzkriesil z mŕtvych Pastiera oviec, veľkého krvou večnej zmluvy, nášho Pána Ježiša,****21****nech vás utvrdí v každom dobre, aby ste splnili Jeho vôľu, a nech spôsobí v nás skrze Ježiša*

*Krista, čo Mu je milé. Jemu sláva na veky vekov. Amen.“*

**Milí bratia a milé sestry!**

Keď sa stádo oviec ženie na nové pastviny a niektorá ovca zíde z cesty a skĺzne do skalnej trhliny, nemôže sa vyslobodiť vlastnými silami. Vtedy prichádza pastier so svojou dlhou zakrivenou pastierskou palicou, priloží oblúk palice na krk alebo hruď zvieraťa a vytiahne ho. Ovca je vyslobodená – a ako hovorí Žalm 23.: *„Tvoj prút a tvoja palica ma potešujú.“*

Podobne, keď sa človek dostane do ťažkostí, často z nich nedokáže vyviaznuť sám, potrebuje niekoho, kto mu pomôže. Ten, kto sa topí v bahne, sa nedokáže sám vytiahnuť za vlasy. Niekoho, kto je po krk vo vode, musí vyslobodiť ktosi iný. Ten, kto uviazol v dlhovej pasci, potrebuje cudzí kapitál, aby sa mohol postaviť na nohy. Tí, ktorí sa topia v alkohole, sa z neho nemôžu dostať len silou vôle. Tí, ktorí sa zaplietli do hriechu, potrebujú Božiu pomoc, aby sa oslobodili, inak sa zapletú ešte viac. A tí, ktorých sa pohltila smrť, sú odkázaní na to, aby ich Boh vzkriesil k novému životu, inak sa do života nevrátia.

Zvláštnosťou evanjelia je, že **pravý človek a Boh Ježiš Kristus je vytiahnutý človek a zároveň vyťahujúci človek.** Z Písma nám zaznelo: *„ Boh pokoja však, ktorý vzkriesil z mŕtvych Pastiera oviec, veľkého krvou večnej zmluvy, nášho Pána Ježiša.“* **Baránok Boží**, ktorého krv bola za nás vyliata ako obeť za naše hriechy, **bol nebeským Otcom vyvedený** z mŕtvych, vzkriesený z mŕtvych, **vytiahnutý z priepasti opustenosti Bohom**, do ktorej išiel za nás. On, ktorý išiel ako baránok na zabitie, sa tak stal naším dobrým pastierom, ktorý nás vyvádza zo zajatia hriechu a zo smrti do nového, večného života. Áno, **toto je náš Pán**: Syn človeka a Syn Boží, Baránok a Pastier, Obeť a Spasiteľ, Sluha a Pán, mŕtvy a vzkriesený, **vytiahnutý a vyťahujúci.** Toto je zázrak evanjelia, zázrak novej Božej zmluvy pre všetkých ľudí sveta.

Túto novú zmluvu List Židom (13, 20) nazýva *„****večná zmluva“.* Je to zmluva milosti, o ktorej Boh už od večnosti rozhodol pre všetkých ľudí.** Je to zmluva, o ktorej zasľúbení hovorí 1. časť Biblie – Stará zmluva a o naplnení ktorej hovorí Nová zmluva. Od tejto večnej novej zmluvy musíme odlišovať dočasnú starú Božiu zmluvu, a to zmluvu zákona s izraelským ľudom. List Židom bol pôvodne adresovaný kresťanom, ktorí dobre poznali Starú zmluvu, ktorým náš kázňový text pripomenul podobné slovo z knihy proroka Izaiáša, ktoré hovorí: *„Vtedy sa Jeho ľud rozpamätal na dávne dni, na Mojžiša: Kde je ten,* ***ktorý z mora vyviedol*** *pastiera svojho stáda? Kde je ten, ktorý mu do vnútra vložil svojho svätého Ducha.“* (Iz 63, 11). Mojžiš bol prostredníkom starej zmluvy. Podobne ako Ježiš, sprostredkovateľ novej zmluvy, bol aj on vytiahnutým a vyťahujúcim. Poznáme príbeh, ako bol Mojžiš ešte dieťa a ako ho matka vložila do nepremokavého košíka (v Biblii je použitý výraz „archa“ známy z príbehu o Nóachovi) položila do rákosia na brehu rieky Níl, aby ho ochránila pred egyptskými vrahmi. Boh potom zázračne zariadil, že Mojžiša našla egyptská princezná a starala sa oňho. Chlapca nazvala „Mojžiš“, čo znamená „vyťahujúci“. **V skutočnosti to bol Pán Boh, kto ho vytiahol z nebezpečenstva smrti a z vôd Nílu.** A Boh mal s Mojžišom ešte veľa plánov: Mal sa stať pastierom ľudí. Pripravil ho na to tým, že **ho primäl pracovať ako pastiera tretinu jeho života. Až potom z neho urobil pastiera svojho ľudu Izraela, osloboditeľa, „vykupiteľa" z egyptského otroctva.** To bol začiatok starej a dočasnej zmluvy Boha s Jeho ľudom, zmluvy Zákona na Sinaji, ktorá poslušným sľubovala navonok dobrý a pokojný život v zasľúbenej krajine.

Teraz sa paralelne, v súvislosti s novou zmluvou, hovorí: **„*Boh pokoja však, ktorý vzkriesil***(nie z vôd Nílu, ale) ***z mŕtvych Pastiera oviec***(teraz už nie Mojžiša, ale Ježiša Krista), *veľkého mŕtvych krvou večnej zmluvy* (nie krvou obetných zvierat, ktorá spečatila starú zmluvu).“ So starou zmluvou a s Mojžišom však **Boh** v prísľube **pripravil novú a večnú zmluvu, ktorá vstúpila do platnosti smrťou a vzkriesením nášho Pána Ježiša Krista.** On oslobodil všetkých ľudí od večnej smrti, vytrhol ich z otroctva hriechu a diabla. Tak sa stal naším Pánom a Pastierom. A tak stále **živí svoje stádo slovom a sviatosťami prostredníctvom pastierov, ktorých si sám vyvolil**, ktorých povoláva a vyťahuje zo svojho kresťanského ľudu, aby vykonávali úrad duchovného pastiera.

Všetci sme vyťahovaní skrze nášho Pána a Pastiera Ježiša Krista. Boh nás všetkých vytiahol z vody krstu ako znovuzrodené ľudské bytosti, ako nové stvorenia. **Oslobodil nás a zároveň nám umožnil, aby sme boli vytiahnutí pre iných.** V najširšom zmysle slova **každý kresťan môže a má byť pastierom, teda človekom, ktorý je tu pre druhých a pomáha im v núdzi.** Preto náš kázňový text pokračuje slovami o „veľkom pastierovi oviec“ Ježišovi Kristovi: On „*nech vás utvrdí v každom dobre, aby ste splnili Jeho vôľu, a nech spôsobí v nás skrze Ježiša Krista, čo Mu je milé. Jemu sláva na veky vekov.“*

**Avšak čo iné je dobro, ktoré Mu je milé** – ktoré zodpovedá Kristovej vôli, **ako to, že praktizujeme lásku podľa Jeho príkladu a stávame sa pomocníkmi a záchrancami iných ľudí** – podľa našich darov a možností, ale aj podľa potrieb a trápení ľudí okolo nás?

**V obraze:** **vytiahnutý a vyťahujúci je zjavená celá podstata nášho kresťanského života.** Mojžiš bol Bohom vytiahnutý zo smrteľného nebezpečenstva vôd Nílu, aby mohol vytiahnuť starozmluvný ľud izraelský z otroctva a byť mu dobrým pastierom. Jednorodený Boží Syn bol nebeským Otcom vytiahnutý zo smrti a učinený naším Dobrým pastierom, ktorý teraz nás vyťahuje z hriechu a smrti a večne nás živí. **Každého z nás vytiahol z vody krstu do nového života, v ktorom máme žiť** spravodlivo, v posvätení a **s láskou tým, že budeme pomáhať** **druhým zo všetkých druhov biedy tela i duše** – či už ako povolaní služobníci v pastierskom úrade cirkvi, alebo ako „radoví“ kresťania podľa príkladu veľkého Dobrého pastiera. **Pretože sme predtým boli vytiahnutí, môžeme byť vyťahujúcimi.** Amen.

*Použitím myšlienok M. Kriesera:* **Martin Šefranko, evanjelický a. v. farár**